Doložka prednosti medzinárodnej zmluvy pred zákonmi
(čl. 7 ods. 5 ústavy)

1. Gestor zmluvy: Ministerstvo dopravy, pôšt a telekomunikácií Slovenskej republiky

2. Názov zmluvy:  Dohoda medzi vládou Slovenskej republiky a vládou Švédskeho kráľovstva o medzinárodnej cestnej osobnej a nákladnej doprave. Dátum a miesto podpisu budú dohodnuté diplomatickou cestou.

3. Účel a predmet zmluvy a jeho úprava v legislatíve Slovenskej republiky:  Účelom dohody je upraviť práva a povinnosti dopravcov oboch štátov pri vykonávaní medzinárodnej cestnej osobnej a nákladnej dopravy. Stanovuje podmienky a pravidlá vykonávania pravidelnej autobusovej dopravy,  príležitostnej a kyvadlovej dopravy, ako aj nákladnej dopravy na území štátov zmluvných strán. Ďalej stanovuje, ktoré druhy dopravy možno vykonávať len na základe povolení a ktoré sú od povolenia oslobodené. Legislatíva Slovenskej republiky upravuje tieto vzťahy v zákone Národnej rady Slovenskej republiky 
č. 168/1996 Z. z. o cestnej doprave v znení neskorších predpisov.

4. Priama úprava práv alebo povinností fyzických osôb alebo právnických osôb:
Dohoda priamo upravuje práva alebo povinnosti fyzických osôb alebo právnických osôb (dopravcov a príslušných orgánov)  v článkoch 3, 4, 5, 6, 7, 8, 9, 10, 11, 12, 13 a 14.

5. Kategória zmluvy podľa čl. 7 ods. 4 Ústavy Slovenskej republiky (vyžaduje pred 
    ratifikáciou súhlas Národnej rady Slovenskej republiky): Dohoda medzi vládou Slovenskej republiky a vládou Švédskeho kráľovstva o medzinárodnej cestnej osobnej a nákladnej doprave je medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb podľa čl. 7 ods. 4 Ústavy Slovenskej republiky, preto sa pred jej ratifikáciou vyžaduje súhlas Národnej rady Slovenskej republiky.

6. Kategória zmluvy podľa čl. 7 ods. 5 Ústavy Slovenskej republiky (má prednosť pred 
    zákonmi): Dohoda medzi vládou Slovenskej republiky a vládou Švédskeho kráľovstva 
o medzinárodnej cestnej osobnej a nákladnej doprave priamo zakladá práva alebo povinnosti fyzických osôb alebo právnických osôb a na jej vykonanie nie je potrebný zákon a podľa čl. 7 ods. 5 Ústavy Slovenskej republiky má prednosť pred zákonmi. Zmluva sa uzaviera s cieľom zrovnoprávnenia vzťahov slovenských a švédskych dopravcov pri vykonávaní dopravy medzi územiami zmluvných štátov alebo tranzitom cez ich územia.

7. Dosahy prijatia medzinárodnej zmluvy, ktorá má prednosť pred  zákonmi, 
    na slovenský právny poriadok: Na vykonávanie tejto medzinárodnej zmluvy  nie je potrebné meniť ani prijať žiadny predpis. Dohoda sa týka týchto zákonov:
                                
- zákon Národnej rady Slovenskej republiky č. 87/1994 Z. z. o cestnej dani v znení neskorších
  predpisov
- zákon Slovenskej národnej rady č. 372/1990 Zb.  priestupkoch v znení neskorších predpisov
- zákon č. 428/2002 Z. z. o ochrane osobných údajov 
- zákon Národnej rady Slovenskej republiky č. 289/1995 Z. z. o dani z pridanej hodnoty 
  v znení neskorších predpisov
- zákon Národnej rady Slovenskej republiky č. 168/1996 Z. z. o cestnej doprave v znení 
  neskorších predpisov
- zákon č. 238/2001 Z. z. Colný zákon v znení neskorších predpisov
- zákon č. 239/2001 Z. z. o spotrebnej dani z minerálnych olejov v znení neskorších  
   predpisov.

Nadobudnutím platnosti predkladanej dohody sa skončí platnosť Dohody medzi vládou Československej socialistickej republiky a vládou Švédskeho kráľovstva o medzinárodnej cestnej doprave, podpísanej 27. júna 1969 v Štokholme (oznámenie ministra zahraničných vecí č. 161/1970 Zb.)